REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/341-14

05. novembar 2014. godine

B e o g r a d

Z A P I S N I K

12. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 30. OKTOBRA 2014. GODINE

Sednica je počela u 11,00 časova.

Sednicom je predsedavala Vesna Marjanović, predsednica Odbora.

Sednici je prisustvovala Branka Karavidić, član Odbora.

Sednici su prisustvovali Aida Ćorović (Aleksandra Jerkov) i Marko Đurišić (Branka Karavidić), zamenici članova Odbora.

Sednici nisu prisustvovali članovi Odbora: Mirjana Andrić, Srđan Dragojević, Vladimir Đukanović, Aleksandar Jugović, Nenad Milosavljević, Saša Mirković, Ljiljana Nestorović, Sanja Nikolić, Mira Petrović, Milan Stevanović, Dušica Stojković, Nebojša Tatomir, Milena Turk i Milorad Cvetanović, niti njihovi zamenici.

Sednici su prisustvovali Zoran Živković, Borislav Stefanović i Vladimir Pavićević, narodni poslanici.

Sednici su prisustvovali Vukašin Obradović, predsednik NUNS i Dragana Bjelica, predstavnik UNS.

**Odbor je zbog nedostatka kvoruma održao sednicu u skladu sa čl. 72. stav 5. Poslovnika Narodne skupštine. Na sednici se diskutovalo i raspravljalo u cilju obaveštavaanja Odbora o pitanjima iz njegovog delokruga, po predloženim tačkama dnevnog reda iz Saziva:**

1. Primena člana 4. Zakona o javnom informisanju i medijima („Službeni glasnik RS“, broj 83/14);

2. Razno.

U diskusiji su učestvovali Vesna Marjanović, Aida Ćorović, Zoran Živković, Vladimir Pavićević i Borislav Stefanović.

**Vesna Marjanović** je u uvodnoj reči obavestila prisutne da je sednica prvobitno bila sazvana za ponedeljak, 27. oktobar 2014. godine, u skladu sa Poslovnikom ali da je na zahtev članova Odbora vladajuće većine odložila datum održavanja sednice, jer je 27. oktobra stranačka slava SNS.

Rekla je da je na taj način želela da “izađe u susret“ članovima Odbora koji su članovi SNS, iako tog datuma nije zvanični državni praznik već verski praznik.

Upoznala je prisutne i sa dopisom Ministarstva kulture i informisanja, u kojem se navodi molba Ministarstva da se sednica Odbora odloži za 30. ili 31. oktobar, jer je ministar Ivan Tasovac 27. oktobra na unapred planiranom službenom putu. U dopisu se, takođe, navodi želja ministra da prisustvuje sednici. Pored Ivana Tasovca, ministra i Saše Mirkovića, državnog sekretara Ministarstva, na sednicu su pozvani predstavnici Udruženja novinara Srbije (UNS) i predstavnici Nezavisnog udruženja novinara Srbije (NUNS).

Obavestila je prisutne da ministar nije otkazao učešće na sednici i da ne zna razlog odsustva ministra Tasovca. Članovi vladajuće većine, kao razlog nedolaska na sednicu Odbora naveli su, da je sednica zakazana za dan kada se ne održava plenarna sednica Narodne skupštine, što nije u skladu sa merama štednje koje se sprovode u Narodnoj skupštini i celokupnom društvu.

Predsednica je prisutnima predočila podatak o broju održanih sednica drugih odbora u prethodna dva meseca, u danima kada nije bilo sednica Narodne skupštine.

Naglalsila je da je ideja za održavanje ove sednice usledila nakon višenedeljnih i višemesečnih pokušaja da Odbor organizuje javno slušanje na temu slobode medija u Srbiji, a na osnovu dve inicijative, jedne koja je potekle od članova Odbora i druge koja je inicijativa NUNS-a, koju je potpislo oko 2000 novinara.

Istakla je da je u najnovijem Izveštaju o napretku Srbije za pristupanje EU, iskazana briga zbog postojeće, “rastuće tendencije autocenzure, koja u kombinaciji sa neprimerenim uticajem na uređivačku politiku i nizom intervencija protiv sajtova na „web-u“ šteti slobodi medija i negativno utiče na razvoj profesionalnog i istraživačkog novinarstva“. U ovom Izveštaju se očekuje od Republike Srbije da se Narodnoj skupštini da mnogo veći značaj, upravo u organizaciji javnih slušanja, kao i da u njih treba uključivati najšire krugove društva, civilnog sektora, profesionalnih udruženja, nezavisnih stručnjaka, itd.

Vesna Marjanović je navela svoje mišljenje da je to jedna smernica koju bi svi trebali da prihvate kao obavezu, ukoliko želimo da put ka EU bude što brži.

Sumirajući svoje izlaganje, predsednica Odbora je rekla da razloga za održavanje sednice sa predloženom tačkom dnevnog reda ima više nego dovoljno i izrazila je žaljenje što je tema medijskih sloboda zbog nekih tehničkih ili partijskih pitanja pretvorena u kontroverznu temu.

Rekla je da će prisutni narodni poslanici tokom rasprave izneti svoje stavove ali neće biti u mogućnosti da čuju drugačije mišljenje zbog odsutnosti predstavnika vladajuće većine, što će onemogućiti konstruktivnu raspravu.

Izrazila je uverenje da će diskusija u vezi sa slobodom medija biti nastavljena i nakon ove sednice, jer planira da na nekoj od narednih sednica predloži tačku dnevnog reda koja će se odnositi na primenu člana 4. Zakona o javnom informisanju i medijima.

Izrazila je nadu da će toj sednici prisustvovati članovi Odbora i drugi narodni poslanici, kao i predstavnici svih partija koje su zastupljene u parlamentu.

**Zoran Živković** je izrazio nezadovoljstvo jer na sednici Odbora nisu prisutni članovi Odbora koji predstavljaju vladajuću većinu i to okarakterisao kao vid opstrukcije rada Odbora.

Naglasio je da borba za slobodne medije u Srbiji i zakone koji definišu tu oblast, mora da bude svakodnevna obaveza svakog građanina, novinara a posebno političara.

Istakao je da zajednički cilj svih mora da bude obezbeđivanje uslova da mediji slobodno mogu da upute kritiku političarima u vezi sa njihovim postupcima, bez obzira da li su na vlasti ili u opoziciji.

**Vladimir Pavićević** je izneo svoje mišljenje da su Ivan Tasovac, ministar kulture i informisanja i članovi vladajuće većine u nesporazumu ili u sukobu, jer je upravo ministar Tasovac tražio da sednica Odbora bude zakazana u ovom terminu, a vladajuća većina je odbila da učestvuje u radu na sednici.

Izrazio je negodovanje zbog izostanka ministra, pogotovo imajući u vidu da je ministar predložio termin održavanja sednice a da naknadno nikoga nije obavestio da istoj neće prisustvovati.

Istakao je da su slobodni mediji jedni od stubova demokratije i samog demokratskog poretka.

Posebno je naglasio da u trenutnoj situaciji u našem društvu, pojedini novinari javno govore o direktnim političkim pritiscima na njih, što se ispoljava kroz vršenje uticaja na to šta i kako treba da pišu i kako da izveštavaju, kakve analize da prave, itd.

Rekao je da su pojedine emisije potpuno izbrisane sa nekih televizijskih kanala koji koriste nacionalnu frekvenciju, što je stvorilo situaciju u kojoj su uglavnom prestale da se emituju emisije u kojima je mogla da se čuje kritika upućena aktuelnoj Vladi, u vezi sa čim se ministar Tasovac nije izjašnjavao.

Ukazao je na činjenicu da je EU u svom izveštaju saopštila da ima primedbe u vezi sa stanjem medija u Srbiji, što dovodi do toga da je u Srbiji sloboda izražavanja ugrožena i da su zastupljeni primeri autocenzure.

**Borislav Stefanović** je izneo mišljenje da neki elektronski mediji emituju programe koji su u suprotnosti sa programskim sadržajima na osnovu kojih su dobili nacionalnu frekvenciju, koja predstavlja javno dobro, a koji su prvobitno predviđali emitovanje programa čiji je jedan od glavnih segmenata bio informativni program.

Naglasio je da te televizije menjaju svoju uređivačku politiku i postaju „zabavne“ televizije, što im je jedan od glavnih argumenata za ukidanje određenih informativnih emisija.

Izneo je stav da vlasnici televizija sa nacionalnom frekvencijom nemaju pravo da „u hodu“ menjaju svoju uređivačku politiku, da ukidaju informativne emisije koje kritikuju određene poteze Vlade i vladajuće većine.

Borislav Stefanović je ukazao i na presedan, da je jedan isti vlasnik dobio dve televizije sa nacionalnim frekvemcijama, a da nadležni organi ništa ne čine po tom pitanju.

Istakao je da je u Srbiji, ukidanjem određenih emisija zloupotrebom svojinskih i drugih prava, ukinuto pravo građana na kritičko mišljenje i tako je direktno prekršen član 4. Zakona o javnom informisanju.

Rekao je da trenutna situacija predstavlja ulazak u period potpunog medijskog mraka i jednoumlja, kao i da prave informacije možemo da dobijemo samo na retkim “slobodnim“ elektronskim medijima i društvenim mrežama.

**Aida Ćorović** je izrazila nezadovoljstvo činjenicom da predlog za održavanje javnog slušanja na temu slobode medija u Srbiji nije prihvaćen od većine članova Odbora.

Pozvala je sve novinare da stanu u odbranu svoje profesije i da se odupru eventualnim pritiscima.

**Vesna Marjanović** je na kraju diskusije istakla, da je danas položaj novinara veoma težak i da je zadatak članova Odbora, novinarskih udruženja i celokupnog društva da se omogući novinarima da rade normalno, dostojanstveno i slobodno.

Zamolila je stručnu službu Odbora da pismo kabineta ministra Tasovca, spisak održanih sednica drugih odbora - kada nije bilo plenarno zasedanje, odredbe Poslovnika na koje se predsednica pozvala prilikom sazivanja sednice, budu sastavni deo Zapisnika sa ove sednice i da sa svim ovim budu upoznati zainteresovani novinari.

Obavestila je sve prisutne, da je u prepodnevnim satima u danu kada se sednica održava, dobila predlog većine članova Odbora, predstavnika vladajućih stranaka, sa zahtevom da predsednica Odbora zakaže i sazove sednicu sa istom tačkom dnevnog reda za četvrtak, naredne nedelje, kao i da će natredna sednica Odbora biti održana u skladu sa zahtevom članova Odbora, što će biti prilika da se opet razgovara o svim ovim temama i čuju različita mišljenja i argumenti.

Sednica je završena u 11,50 časova.

SEKRETAR ODBORA PREDSEDNICA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sanja Pecelj Vesna Marjanović